Xalqaro parvozlar endi yana beshta aeroportdan ham amalga oshiriladi

O‘zbekiston Vazirlar Mahkamasining 23-sentabr kungi qarori bilan Andijon, Namangan, Farg‘ona, Qarshi va Termiz shaharlari aeroportlari xalqaro parvozlar uchun ochildi. Bu haqda Norma.uz xabar bermoqda.

“O‘zbekiston havo yo‘llari” Milliy aviakompaniyasi va Parvozlar xavfsizligini nazorat qilish davlat inspeksiyasiga xalqaro aeronavigatsion axborot to‘plamlarida ushbu beshta aeroport statusi bo‘yicha ma’lumotlarni chop etish yuklandi.
Endi mazkur aeroportlar Milliy xavfsizlik qo‘mitasi, Davlat soliq qo‘mitasi, Sog‘liqni saqlash, Tashqi ishlar, Qishloq va suv xo‘jaligi vazirliklarining tegishli bo‘linmalari zarur xizmat ko‘rsatish xonalari, aloqa vositalari, chegara, soliq, sanitar nazorat va viza bilan ta’minlashni samarali amalga oshirish uchun maxsus texnika bilan ta’minlanadi.
Ma’lumot o‘rnida: Aeroportni xalqaro parvozlar uchun ochish unga “xalqaro aeroport” nomini berish demakdir. Bunday aeroport chegara va soliq xizmatlari bo‘limi, shuningdek, xalqaro parvozlarga xizmat ko‘rsatish uchun xodimlar va xonalarga ega bo‘lishi lozim.